Suomalaiset eivät ole tyytyväisiä kotimaan yhteiskunnalliseen tilanteeseen, selviää tuoreesta Kenen mitta on täysi? -tutkimuksesta.

Noin kolme neljäsosaa suomalaisista kokee hyvän elämän edellytysten heikentyneen, kertoo tänään julkaistu tutkimus. Lisäksi yli 80 prosenttia vastanneista kokee, että eriarvoisuus uhkaa suomalaista yhteiskuntaa.

Tutkimuksessa kysyttiin myös vastaajien mielipiteitä maahanmuutosta. Noin puolet vastanneista arvioi, että maahanmuutto uhkaa Suomen turvallisuutta.

Tutkimuksen mukaan joka kolmas suomalainen hyväksyy laittoman suoran toiminnan, jos se tehdään omasta mielestä oikean asian vuoksi. Tästä esimerkkejä ovat kansalaistottelemattomuus, väkivallaton vastarinta tai omaisuuden tuhoaminen.

Joka viides voisi itse osallistua laittomaan suoraan toimintaan itselle tärkeän asian vuoksi. Nuoret, pienituloiset ja puoluekannaltaan vasemmalle sijoittuvat suhtautuvat suoraan toimintaan keskimääräistä hyväksyvämmin.

Kenen mitta on täysi? -tutkimukseen vastasi maaliskuussa noin 4700 ihmistä, ja sen toteuttivat Taloustutkimus ja ajatuspaja e2.

Uutista korjattu kello 17.40: Tutkimuksen tuloksia oli tulkittu väärin.